Мянма

Мянма (бурм. မြန်မာ, [mjəmà], до 1989 Бурма), офіціално Републіка Мянмарьскый союз (ပြည်ထောင်စု သမ္မတ မြန်မာနိုင်ငံတော်‌) — країна в Юговыходній Азії. Гранічіть з Банґладешом і Індійёв на северозападї, Китайом на северовыходї, Лаосом и Таїландом на юговыходї; на юзі выходить на Андаманьскоє море і Бенґальскый залив. Занимат 10. місто в Азії подля площі. Населїня числит приблизно 54 міліоны (2017)https://www.worldometers.info/world-population/myanmar-population/. Головне місто є Нейпїдо, майбулшый город є Янґон. Член АСЕАН (Асоціації держав Юговыходной Азії) уд 1997. рока.

Історія державности в Мянмі ся зачинат уд городськых держав Пю в горішнюй и царьств Мон в долушнюй части Мянмы. Ціла Мянма была зъєдинена в 1050-х роках из заоснованьом Паґанського царьства. У сесю добу домінантноє положеня придобыли бурмськый язык и култура тай будгізм школы тгеравада. Паґанськоє царьство ся розпало позад монґолської навалы. Мянма была назад изъєдинена в XVI. сторучу імперійов династії Таунґу, майбулшов у історії Юго-Восточної Азії. Сперед приходом брітанцюв в XIX. сторучу в Мянмі владарила династія Конбаун. По анґло-бурмськым войнам ся Мянма стала колонійов Брітанії. Независимусть дустала пак у році 1948. По перевороту 1962. рока настала воєнська діктатура.

Скоро по независимости ся зачала гражданська война межи державными силами и дакотрыми из многых етнічных ґруп країны, котра иде дотеперь уже булш ги 70 рокув. Воєнська хунта ся офіційно розформовала в 2011. році, айбо войсько щи ныні має велику політічну роль. Сеся и другі зміны зліпшили межинародні удношеня, айбо убстала ся крітика етнореліґійної сітуації в країні.

Мянма богата на жад, коштувноє каміня, ропу, природный ґаз и другі мінералні ресурс и має потенціал хоснованя сонячної енерґії. Проблемов є высока економічна нерувнусть. Подля Індекса людського розвитя Мянма ся находит на 145. місті в світі из 188 (2018).

 Референції 

Мянма
Катеґорія:Южновыходна Азія